মনোহরা (কিন্নরী)

মনোহরা হল জাতক কাহিনীর একজন কিন্নরী (অর্ধ-নারী, অর্ধ-পাখি) নায়িকা। সাধারণত মনোহরা এবং রাজকুমার সুধনা নামে গল্পের নায়িকা এবং নায়কের উল্লেখ করা হয়, কিংবদন্তি দিব্যবদনে এদের দেখা যায় এবং বরোবোদুরের শিলা খোদাইতে এদের উল্লেখ নথিভুক্ত করা হয়েছে। দক্ষিণ-পূর্ব এশিয়ার দেশগুলির সাহিত্যে এই গল্পের বিভিন্ন সংস্করণ পাওয়া গেছে। পূর্ব এশিয়ায় একটি কুমারী পাখি এবং একজন নশ্বর মানুষের সম্পর্কে অনুরূপ গল্প পাওয়া যায়।
মনোহরা, কিমনার রাজার সাত কন্যার মধ্যে কনিষ্ঠ, সে কৈলাস পর্বতে বসবাস করে। একদিন, সে মানব রাজ্যে ভ্রমণ করতে যায়। সেখানে একজন শিকারীর হাতে সে ধরা পড়ে যায় (কিছু সংস্করণে জাদু ফাঁদ ব্যবহার করে)। শিকারী তাকে রাজকুমার সুধনার হাতে সমর্পন করে। রাজা আদিত্যবংশ এবং রাণী চন্দ্রদেবীর পুত্র, সুধনা একজন বিখ্যাত তীরন্দাজ এবং পাঞ্চাল রাজ্যের উত্তরাধিকারী। রাজকুমার মনোহরার প্রেমে পড়ে, এবং তারা বিয়ে করে।
পরে, রাজপুত্র যখন যুদ্ধের জন্য বাইরে যায়, তখন রাজকীয় পরামর্শদাতা মনোহরার বিরুদ্ধে অভিযোগ আনে যে শহরে দুর্ভাগ্য আনার জন্য মনোহরা দায়ী এবং তাকে মৃত্যুর হুমকি দেওয়া হয়। মনোহরা উড়ে কিমনারা রাজ্যে ফিরে যায়। সে একটি আংটি এবং কিমনারা রাজ্যে পৌঁছানোর নির্দেশনা রেখে যায় যাতে যুবরাজ সুধনা তাকে অনুসরণ করতে পারে।
রাজকুমার সুধনা পাঞ্চালে ফিরে আসে এবং তাকে অনুসরণ করে। একজন সন্ন্যাসীর কাছ থেকে, সে কিমনারা রাজ্যের সন্ধান করতে পশুদের ভাষা শেখে এবং রাজকন্যাকে ফিরে পাওয়ার জন্য প্রয়োজনীয় প্রার্থনা শেখে। যাত্রায় সময় লাগে সাত বছর, সাত মাস, সাত দিন। পথে, সুধনা একটি যক্ষ (ওগ্রে), একটি অগ্নি নদী এবং একটি বিশাল গাছের মুখোমুখি হয়। দীর্ঘ এবং কঠিন অগ্নিপরীক্ষার পরে, সে কিমনারা রাজার সাথে দেখা করে। রাজা রাজপুত্রকে শক্তি, অধ্যবসায় এবং বুদ্ধির মূল্যায়নের বিভিন্ন পরীক্ষার মাধ্যমে তার আন্তরিকতা প্রমাণ করতে বলে। প্রথম পরীক্ষায় সুধনাকে বাগানে পাথরের বেঞ্চ তুলতে বলা হয়। দ্বিতীয় কাজটিতে তীর-ধনুক দিয়ে তার দক্ষতার পরীক্ষা দিতে হয়েছিল। চূড়ান্ত পরীক্ষা হল সাতটি অভিন্ন মহিলার মধ্যে কোনটি মনোহরা চিনে নেওয়া। রাজপুত্র মনোহরাকে তার আঙুলের আংটির মাধ্যমে চিনতে পেরে যায়। সন্তুষ্ট, কিমনারা রাজা তাদের বিয়েতে সম্মত হয় এবং দম্পতি পাঞ্চালে ফিরে আসে।
এই গল্পটি মায়ানমার, কম্বোডিয়া, থাইল্যান্ড, লাওস, শ্রীলঙ্কা, উত্তর মালয়েশিয়া এবং ইন্দোনেশিয়ার লোককাহিনীতে রয়েছে। গল্পটি চীন, কুচা, খোটান, জাভা, তিব্বত এবং বাংলায়ও ছড়িয়ে পড়েছে।
১৪৫০ - ১৪৭০ খ্রিস্টাব্দের দিকে চিয়াংমাইতে একজন বৌদ্ধ সন্ন্যাসী / ঋষির পালি ভাষায় লেখা পান্নাসজাতকে, সুধনা এবং মনোহরার গল্প আছে। চীন (), জাপান, কোরিয়া এবং ভিয়েতনামে অনেক অনুরূপ গল্প পাওয়া গেছে, তার মধ্যে একটি চীনা গল্প হলো "রাজকুমারী এবং রাখাল"। এই গল্পগুলিতে, সাতজন মহিলা যারা উড়তে পারে তারা স্নান করতে পৃথিবীতে নেমে এসেছিল, যাদের মধ্যে সবচেয়ে কম বয়সী এবং সুন্দরী একজনকে মানুষ বন্দী করে নিয়েছিল। পরবর্তীকালে সে একজন পুরুষ মানুষের স্ত্রী হয়েছিল (হয় তার বন্দিকারী বা গল্পের রাজকুমার-নায়ক)। পরবর্তীতে গল্পগুলিতে, নায়িকা কিছু জাদুকরী জিনিস পরে উড়তে বা পাখিতে রূপান্তরিত হতে সক্ষম হয়েছিল এবং উড়ে গিয়েছিল; নায়ক প্ররোচিত হয়েছিল তার উড়ন্ত স্ত্রীর অনুসন্ধান করতে।
জেমস আর ব্র্যাণ্ডনের মতে, মনোহরার গল্পটি দক্ষিণ-পূর্ব এশীয় থিয়েটারে একটি জনপ্রিয় বিষয়।
মনোহরার গল্পটি বার্মা (মিয়ানমার) -তে নাটকে রূপান্তরিত হয়েছিল, সেখানে চরিত্রটি "মানানহুরি" নামে পরিচিত ছিল। সে হলো নয়জন রাজকন্যার মধ্যে একজন, যারা রূপালী পাহাড়ে বাস করে, যা "কাঁটাযুক্ত বেত্র বলয়", "তামার তরল স্রোত" এবং একটি "বেলু" দিয়ে ঘেরা। তার ভবিষ্যত স্বামী, পাইন্টসার রাজকুমার সুধনার নাম "থুদানু" হিসাবে অনুবাদ করা হয়েছিল। এই সংস্করণে, রাজকন্যারা একটি মন্ত্রপূত কোমরবন্ধ ব্যবহার করে উড়ে যায় এবং মনোহরার মতো মেয়েটি একটি জাদুকরী গিঁট দ্বারা বন্দী হয়।
গল্পের চরিত্রগুলি দক্ষিণ-পূর্ব এশিয়ায় "কেভ মনোরা" এবং "প্রাহ সোথন" নামেও পরিচিত।
গল্পটি নেপালের সংস্কৃত বৌদ্ধ সাহিত্যেও পাওয়া গেছে, যার নাম "সুচন্দ্রিমা ও একজন কিন্নরীর গল্প", যেখানে প্রধান দম্পতির নাম ছিল মহোনারা এবং সুধানুশা। নেপালের "কিন্নরী আবদান" নামে আরেকটি সংস্করণে, শিকারী উৎপলা একটি জাদুকরী ফাঁস দিয়ে একজন কিন্নরীকে (গল্পে নামহীন) ধরে। হস্তিনার যুবরাজ সুধনা মৃগয়া করতে আসে এবং কিন্নরীর প্রেমে পড়ে।
আরেকটি অনুবাদে রাজকুমারকে "সুধনু" এবং কিন্নরীকে রাজা দ্রুমার কন্যা"মনোহরা" হিসেবে নামকরণ করা হয়েছে।
গল্পটি লাওসে "সিথন এবং মানোলা" নামেও পরিচিত।
মনোহরা এবং রাজকুমার সুধনার গল্প সম্ভবত মনোরা ধরনের নৃত্যনাট্যকে অনুপ্রাণিত করেছিল, যেটি থাইল্যান্ড এবং মালয়েশিয়ায় পরিবেশিত হয়েছিল।